Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2020/C 231/03)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na vpogled v zbirki podatkov Komisije eAmbrosia.

ENOTNI DOKUMENT

„Radicchio di Chioggia“

EU št.: PGI-IT-0484-AM01 – 5.12.2019

ZOP () ZGO (X)

1. Ime

„Radicchio di Chioggia“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Zaščitena geografska označba (ZGO) „Radicchio di Chioggia“ PGI se uporablja za proizvode iz rastlin, ki pripadajo družini Asteracee, rodu Cichorium, vrsti inthybus in sorti silvestre. Poznamo dve sorti „Radicchio di Chioggia“: zgodnjo in pozno sorto.

Rastlina ima okrogle, tesno prepletene liste, ki tvorijo značilno okroglo glavo. Listi so rdeče do temnordeče barve z belimi sredinskimi žilami.

Posebne značilnosti obeh sort so:

— zgodnja sorta: zaprta glava, ki tehta od 200 do 600 gramov, značilne škrlatne barve do barve amaranta, s hrustljavimi listi, sladkega do rahlo grenkega okusa,

— pozna sorta: zelo kompaktna glava, ki tehta od 200 do 600 gramov, barve temnega amaranta, s srednje hrustljavimi listi, grenkega okusa.

„Radicchio di Chioggia“ se prodaja s korenino (glavno korenino), ki se odreže z gladkim rezom pod koreninskim vratom.

Glave morajo biti cele, čvrste, svežega videza ter ne smejo imeti parazitov ali poškodb, ki so jih povzročili paraziti ali prevelika vlaga, tudi če to zahteva čiščenje.

3.3 Krma (samo za proizvode živalskega izvora) in surovine (samo za predelane proizvode)

–

3.4 Posebne faze proizvodnje, ki jih je treba izvajati na opredeljenem geografskem območju

Vsi postopki pridelovanja in pobiranja pridelka se izvajajo na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Ob sprostitvi za porabo mora biti radič, imenovan „Radicchio di Chioggia“, zapakiran v embalažo, ki omogoča ustrezno shranjevanje proizvoda. Proizvodi, namenjeni za predelovalno industrijo, se prav tako lahko dajo na trg v ustreznih embalažah (zabojih).

Vse embalaže imajo lahko zapečaten pokrov, ki preprečuje spreminjanje vsebine; Kot druga možnost se pri vsaki embalaži uporablja sistem sledljivosti teže z uporabo serijskih številk.

Po čiščenju na polju se „Radicchio di Chioggia“ lahko zapakira za prodajo, primeren za neposredno uživanje. Tako pakiranje se lahko izvaja tudi v predelovalnih centrih zunaj proizvodnega območja iz točke 4.

3.6 Posebna pravila za označevanje proizvoda, za katerega se uporablja registrirano ime

Na logotipu je bogato okrašen ščit z belim ozadjem, rumeno obrobo, rjavim robom in črnim profilom, ki prikazuje rdečega leva v srednjeveškem stilu, okoli katerega je napis RADICCHIO DI CHIOGGIA I.G.P. z velikimi črkami rdeče barve.

Pisava: Garamond.

Velikost črk: največ 50, najmanj 10.

Premer kroga: največ 15, najmanj 3.

Barva logotipa:

rdeča = škrlatna 95 % – rumena 80 %,

rumena = škrlatna 7 % – rumena 85 %,

rjava = zelenomodra 12 % – škrlatna 60 % – rumena 95 %,

črna = črna 100 %.

Če je oznaka z logotipom „Radicchio di Chioggia I.G.P.“ nameščena na embalažo, se ne sme ponovno uporabiti.

Na embalaži morajo biti navedene tudi informacije, na podlagi katerih je mogoče ugotoviti:

— ime in naslov ali ime podjetja in sedež posameznega proizvajalca in/ali združenja proizvajalcev in/ali pakirnice,

— neto težo ob prodaji in kategorijo,

— kakršne koli dodatne informacije, ki proizvoda ne hvalijo in potrošnikov ne zavajajo glede narave in značilnosti proizvoda.

Vse drugo besedilo poleg napisa Radicchio di Chioggia mora biti napisano s črkami, ki so precej manjše od črk, uporabljenih za navedeno geografsko označbo.

4. Kratka opredelitev geografskega območja

Pozna sorta „Radicchio di Chioggia“ se goji na območju občin Chioggia, Cona in Cavarzere v pokrajini Benetke, na območju občin Codevigo in Corbezzole v pokrajinah Padova in Rosolina ter na območju občin Ariano Polesine, Taglio di Po, Porto Viro in Loreo v pokrajini Rovigo. Zgodnja sorta se goji le v občinah Chioggia in Rosolina, kjer značilna tla in podnebne razmere omogočajo razvoj značilnosti te sorte.

5. Povezava z geografskim območjem

Lagunsko območje ima dve značilnosti: majhen dnevni temperaturni razpon in razpon med posameznimi dnevi ter prevladujoče vetrove, značilno jadransko burjo, ki pomaga pri mešanju nižjih zračnih plasti, s čimer se preprečijo zaprta območja vlage, ki bi škodljivo vplivala na zdravje pridelka.

Rahla, ilovnata zemlja je primerna za gojenje pozne sorte, pri kateri bi sicer prevelika vročina preprečila, da bi se glava zaprla in tvorila tradicionalno okroglo obliko, razen tega pa bi povzročila cvetenje rastline.

Zgodnja sorta se lahko goji le v obalnih občinah Chioggia in Rosolina zaradi kombinacije dejavnikov, ki vključujejo peščeno zemljo, bližino morja, kar zagotavlja temperaturno razliko v primerjavi z območji v notranjosti, več vetra in razpoložljivost vode za namakanje iz vodnega vira, ki se nahaja zelo blizu površine in ga je mogoče izkoriščati tako, da se do njega izkopljejo luknje, lokalno znane kot „buse“.

Peščena zemlja in podnebje obalnih območij občin Chioggia in Rosolina ustvarjata idealne pogoje za gojenje te rastline: študije so pokazale, da je treba „Radicchio di Chioggia“ zaščititi pred stresom, ki ga povzročajo velike temperaturne razlike in velika nihanja stopenj vlažnosti v zemlji, ter da proizvodnja v katerem koli drugem okolju povzroča 50 do 60-odstotno cvetenje z velikimi proizvodnimi izgubami in bistveno manjšo obarvanostjo glave.

Proizvod se od drugih vrst radiča razlikuje v tem, da se vsebnost proteinov v suhi rastlini giblje od 1,0 % do 1,4 % ter da vsebuje visoke ravni kalija, fosforja in kalcija, obenem pa ima nizko kalorično vrednost, zaradi česar je s prehrambenega vidika boljši.

Dokazi o gojenju zelenjave na območju občine Chioggia segajo v leto 1700, in sicer so to zemljevidi vile „Villa Episcopale“ in statistični podatki, ki jih je zbral Alessandro Ottolini o šolah v „Podestà di Chiazza“ (današnja Chioggia), ki kažejo, da je bila šola „Scuola di S. Giovanni di Ortolani“ (vrtnarska šola sv. Janeza) s svojimi 544 učenci druga najbolj znana šola po slavni šoli „Scuola dei pescatori“ (ribiška šola).

Marca 1923 je bil radič v mesečni izdaji zvezka inštituta „Istituto Federale di Credito per il Risorgimento delle Venezie“, ki ga je objavila založba „Premiate Officine Grafiche Ferrari“, uvrščen med zelenjavo, ki se prideluje s kolobarjenjem. Dodaten dokaz je mogoče najti v delu Paganija-Gallimbertija (1929) „Cenni di economia agricola“ (kratek pregled gojenja zelenjave), ki opisuje metodo gojenja radiča na lagunskih vrtovih, ustvarjenih na peščenih površinah, iztrganih morju.

Vzpostavitev velikega trga za sadje in zelenjavo blizu območja proizvodnje je odpravila težave pri prodaji in distribuciji, za kar se od leta 1860 uporablja železniška proga Verona–Chioggia.

Sklic na objavo specifikacije

(drugi pododstavek člena 6(1) te uredbe)

Celotno besedilo specifikacije proizvoda je na voljo na spletnem naslovu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali:

neposredno na domači strani ministrstva za kmetijstvo, prehrano in gozdarstvo (www.politicheagricole.it), kjer izberete „Qualità“ [Kakovost] (zgoraj na desni strani zaslona), nato „Prodotti DOP IGP STG“ [Proizvodi ZOP, ZGO in ZTP] (ob robu na levi strani zaslona) in nazadnje „Disciplinari di Produzione all’esame dell’UE“ [Specifikacije, predložene Evropski uniji].

(1) UL L 179, 19.6.2014, str. 17.